ՀԱՍՏԱՏՎԱԾ Է

Եվրասիական տնտեսական
բարձրագույն խորհրդի
«\_\_\_\_» \_\_\_\_\_\_\_\_\_-ի 201 թվականի
թիվ \_\_\_\_\_\_\_ որոշմամբ

**ՀԱՅԵՑԱԿԱՐԳ**

Եվրասիական տնտեսական միության՝ նավթի եւ նավթամթերքների ընդհանուր շուկաների ձեւավորման

I. Ընդհանուր դրույթներ

Սույն Հայեցակարգը մշակվել է «Եվրասիական տնտեսական միության մասին» 2014 թվականի մայիսի 29-ի պայմանագրի (այսուհետ՝ Պայմանագիր) 84-րդ հոդվածի 2-րդ կետի իրագործման նպատակով եւ ուղղված է Եվրասիական տնտեսական Միության անդամ պետությունների կողմից (այսուհետ՝ համապատասխանաբար՝ անդամ պետություններ, Միություն) Միության՝ նավթի եւ նավթամթերքների ընդհանուր շուկաների ձեւավորման ապահովմանը:

Միության՝ նավթի եւ նավթամթերքների ընդհանուր շուկաների ձեւավորումն իրականացվում է՝ հաշվի առնելով՝

միջազգային պայմանագրերով սահմանվող՝ անդամ պետությունների առկա փոխհարաբերությունները եւ պարտավորությունները.

անդամ պետությունների ազգային շուկաների գործունեության եւ զարգացման առանձնահատկությունները.

անդամ պետությունների ներքին սպառողներին առաջնահերթ ապահովումը.

անդամ պետությունների օրենսդրությունները.

ընդհանուր էներգետիկ շուկաների ձեւավորման միջազգային փորձը:

II. Հասկացություններ եւ սահմանումներ

Սույն Հայեցակարգի նպատակներով օգտագործվում են հասկացություններ, որոնք նշանակում են հետեւյալը՝

«նավթի եւ նավթամթերքների փոխադրման համակարգերի հասանելիություն»՝ անդամ պետությունների բնական մենաշնորհի սուբյեկտների կողմից կառավարվող՝ նավթի ու նավթամթերքների փոխադրման համակարգերի օգտագործման իրավունքի տրամադրում՝ նավթի ու նավթամթերքների փոխադրման նպատակով.

«նավթ եւ նավթամթերքներ»՝ Եվրասիական տնտեսական միության Արտաքին տնտեսական գործունեության միասնական ապրանքային անվանացանկին եւ Եվրասիական տնտեսական միության Միասնական մաքսային սակագնին համապատասխան սահմանված ապրանքներ.

«Միության՝ նավթի եւ նավթամթերքների ընդհանուր շուկաներ»՝ անդամ պետությունների տնտեսավարող սուբյեկտների առեւտրատնտեսական հարաբերությունների ամբողջություն անդամ պետությունների տարածքներում նավթի եւ նավթամթերքների արդյունահանման, փոխադրման, մատակարարման, վերամշակման եւ իրացման ոլորտում, որոնք անհրաժեշտ են անդամ պետություններին` դրանց մասով պահանջարկը բավարարելու համար.

«բորսային սակարկությունների օպերատոր»՝ անդամ պետությունների լիազոր մարմինների կողմից հաստատված կանոններին համապատասխան նավթի եւ նավթամթերքների բորսային սակարկությունների անցկացման ծառայություններ մատուցող իրավաբանական անձ.

«նավթապահեստարանի եւ պահեստային ենթակառուցվածքի օպերատոր»՝ անդամ պետության տարածքում նավթի եւ նավթամթերքների պահման ծառայություններ մատուցող իրավաբանական անձ.

«անդամ պետության՝ նավթի եւ նավթամթերքների փոխադրման համակարգի օպերատոր»՝ անդամ պետության տարածքում նավթի եւ նավթամթերքների փոխադրման համակարգով նավթի եւ (կամ) նավթամթերքների փոխադրման ծառայություններ մատուցող, ինչպես նաեւ նավթի եւ նավթամթերքների փոխադրման համակարգի օպերատիվ-կարգավարական կառավարում իրականացնող իրավաբանական անձ.

«նավթի եւ նավթամթերքների սպառող»՝ սեփական արտադրական եւ (կամ) այլ տնտեսական կարիքների համար նավթ եւ (կամ) նավթամթերքներ ձեռք բերող իրավաբանական անձ.

«նավթի եւ նավթամթերքների փոխադրման համակարգ»՝ նավթի եւ (կամ) նավթամթերքների փոխադրման (վերամղման) համար օգտագործվող մայրուղային խողովակաշարերի եւ տրանսպորտի այլ տեսակների տրանսպորտային միջոցների ամբողջություն.

«նավթի եւ նավթամթերքների տարանցիկ փոխադրում»՝ անդամ պետության տարածքով նավթի եւ նավթամթերքների տեղափոխում (փոխադրում), որոնց ուղարկման եւ ստացման կետերը գտնվում են այդ անդամ պետության տարածքից դուրս.

«նավթի եւ նավթամթերքների փոխադրում»՝ նավթի եւ նավթամթերքների տեղափոխմանն ուղղված գործողությունների իրականացում ցանկացած եղանակով, այդ թվում՝ խողովակաշարային տրանսպորտի օգտագործմամբ՝ ուղարկողից՝ դրա ընդունման կետից մինչեւ ստացողին հանձնելու կետը՝ ներառյալ դատարկումը, լցումը, այլ փոխադրամիջոցի վրա փոխաբեռնումը, պահումը, խառնումը.

«Միության՝ նավթի եւ նավթամթերքների ընդհանուր շուկաների մասնակից»՝ անդամ պետության տարածքում գրանցված եւ անդամ պետությունների տարածքներում նավթի ու նավթամթերքների արդյունահանման, մատակարարման, վերամշակման եւ իրացման ոլորտում գործունեություն իրականացնող տնտեսավարող սուբյեկտ, ինչպես նաեւ նավթի եւ նավթամթերքների սպառող:

Սույն Հայեցակարգում օգտագործվող մյուս հասկացությունները պետք է հասկանալ Պայմանագրում բերված իմաստներով:

III. Միության՝ նավթի եւ նավթամթերքների ընդհանուր շուկաների ձեւավորման նպատակները եւ խնդիրները

Միության՝ նավթի եւ նավթամթերքների ընդհանուր շուկաների ձեւավորումն իրականացվում է հետեւյալ նպատակներով՝

անդամ պետությունների տնտեսությունների կայուն զարգացման, էներգետիկ եւ էկոլոգիական անվտանգության ապահովում՝ հաշվի առնելով անդամ պետությունների՝ նավթի եւ նավթամթերքների պահանջարկի առաջնահերթ բավարարումը.

անդամ պետությունների տարածքներում նավթի եւ նավթամթերքների արդյունահանման, փոխադրման, մատակարարման, վերամշակման եւ իրացման ոլորտում անդամ պետությունների տնտեսավարող սուբյեկտների գործունեության տնտեսական արդյունավետության եւ անդամ պետությունների վառելիքաէներգետիկ համալիրների աշխատանքի հուսալիության բարձրացում.

համաշխարհային շուկայում անդամ պետությունների եւ ընդհանուր առմամբ Միության տնտեսական ինտեգրման մակարդակի եւ մրցունակության բարձրացում,

Միության՝ նավթի եւ նավթամթերքների ընդհանուր շուկաների ձեւավորման խնդիրներն են՝

անդամ պետությունների տնտեսությունների զարգացման համար բարենպաստ պայմանների ստեղծումը.

բորսային առեւտրի մեխանիզմների ստեղծման (այդ թվում` Միության բորսային ապրանքային շուկայի ձեւավորման), Միության՝ նավթի եւ նավթամթերքների ընդհանուր շուկաների սուբյեկտների եւ Միության՝ նավթի եւ նավթամթերքների ընդհանուր շուկաների կառավարման ու գործունեության ապահովման կառույցների փոխգործակցության սկզբունքների սահմանման միջոցով Միության՝ նավթի եւ նավթամթերքների ընդհանուր շուկաների մասնակիցների միջեւ նավթի ու նավթամթերքների փոխադարձ առեւտրի շուկայական մեխանիզմների արդյունավետության զարգացումը եւ բարձրացումը.

բորսային ապրանքային շուկա մուտք գործելու խոչընդոտների վերացումը, Միության՝ նավթի եւ նավթամթերքների ընդհանուր շուկաների մասնակիցների՝ անդամ պետությունների շուկաների ոչ խտրական հասանելիություն ապահովելու համար պայմանների ստեղծումը (այդ թվում՝ էլեկտրոնային բորսային եւ արտաբորսային ինստիտուտների ստեղծում)՝ գերակայության կարգով հաշվի առնելով անդամ պետությունների տնտեսությունների շահերը.

անդամ պետությունների միջեւ նավթի եւ նավթամթերքների սպառման, անդամ պետությունների տարածքներում նավթի եւ նավթամթերքների արդյունահանման, փոխադրման, մատակարարման, վերամշակման եւ իրացման մասին տվյալների տեղեկատվական փոխանակման ապահովումը.

նավթի եւ նավթամթերքների մասով գնագոյացման թափանցիկության բարձրացումը.

Միության՝ նավթի եւ նավթամթերքների ընդհանուր շուկաների կայուն գործունեությունն ապահովելու նպատակով տրանսպորտային ենթակառուցվածքի զարգացումը.

առկա տեխնիկական հնարավորությունների սահմաններում անդամ պետությունների տարածքներում նավթի եւ նավթամթերքների փոխադրման գործող համակարգով, այդ թվում՝ մայրուղային (մագիստրալային) նավթամուղների եւ նավթամթերքների խողովակաշարերի համակարգերով նավթի ու նավթամթերքների երկարաժամկետ փոխադրման երաշխավորված իրականացման ապահովումը.

անդամ պետությունների՝ նավթին եւ նավթամթերքներին առնչվող նորմերի ու ստանդարտների, ինչպես նաեւ նավթի եւ նավթամթերքների շրջանառության հետ կապված պահանջարկի միասնականացումը.

IV. Միության՝ նավթի եւ նավթամթերքների ընդհանուր շուկաների ձեւավորման սկզբունքները

Միության՝ նավթի եւ նավթամթերքների ընդհանուր շուկաների ձեւավորումն իրականացվում է՝ ելնելով Պայմանագրով սահմանված հետեւյալ հիմնական սկզբունքներից՝

նավթի եւ նավթամթերքների մասով շուկայական գնագոյացման ապահովում, բացառությամբ այն նավթի եւ նավթամթերքների փոխադրման ոլորտում բնական մենաշնորհի սուբյեկտների ծառայությունների, որոնց մասով գնագոյացումը ձեւավորվում է անդամ պետությունների օրենսդրությանը համապատասխան.

Միության՝ նավթի եւ նավթամթերքների ընդհանուր շուկաներում բարեխիղճ մրցակցության զարգացման ապահովում, բացառությամբ այն նավթի եւ նավթամթերքների փոխադրման ոլորտում բնական մենաշնորհի սուբյեկտների ծառայությունների, որոնց մասով գնագոյացումը ձեւավորվում է անդամ պետությունների օրենսդրությանը համապատասխան.

նավթի եւ նավթամթերքների, համապատասխան սարքավորումների, տեխնոլոգիաների եւ դրանց հետ կապված այլ ծառայությունների առեւտրի տեխնիկական, վարչարարական եւ այլ խոչընդոտների բացակայություն.

Միության՝ նավթի եւ նավթամթերքների ընդհանուր շուկաների առեւտրային եւ տրանսպորտային ենթակառուցվածքի զարգացման ապահովում.

Միության՝ նավթի եւ նավթամթերքների ընդհանուր շուկաներում անդամ պետությունների տնտեսավարող սուբյեկտների համար ոչ խտրական պայմանների ապահովում.

անդամ պետությունների նավթի եւ նավթամթերքների արդյունահանման, փոխադրման, մատակարարման, վերամշակման ու իրացման ոլորտներում ներդրումներ ներգրավելու համար բարենպաստ պայմանների ստեղծում.

Միության՝ նավթի եւ նավթամթերքների ընդհանուր շուկաների տեխնոլոգիական ու առեւտրային ենթակառուցվածքի գործունեության ազգային նորմերի եւ կանոնների ներդաշնակեցում.

փոխադարձ առեւտրում քանակական սահմանափակումների եւ արտահանման մաքսատուրքերի (համարժեք նշանակություն ունեցող այլ տուրքեր, հարկեր եւ հավաքագրումներ) չկիրառում.

անդամ պետությունների՝ նավթի եւ նավթամթերքների պահանջարկի առաջնահերթ բավարարում.

անդամ պետություններում նավթի եւ նավթամթերքների մասով նորմերի ու ստանդարտների միասնականացում.

էկոլոգիական անվտանգության ապահովում.

Միության՝ նավթի եւ նավթամթերքների ընդհանուր շուկաների տեղեկատվական ապահովում:

Անդամ պետությունները զարգացնում են Միության՝ նավթի եւ նավթամթերքների ընդհանուր շուկաների ձեւավորման գծով փոխշահավետ համագործակցությունը՝ հաշվի առնելով հետեւյալ սկզբունքները՝

իրավահավասարության, փոխշահավետության եւ որեւէ անդամ պետության տնտեսական վնաս չհասցնելու վրա հիմնված համագործակցություն.

Միության՝ նավթի եւ նավթամթերքների ընդհանուր շուկաների սուբյեկտների տնտեսական շահերի, այդ թվում՝ անդամ պետությունների՝ նավթի եւ նավթամթերքների փոխադրման ոլորտում իրենց կողմից մատուցվող ծառայություններին ոչ խտրական հասանելիություն եւ սպառողների համար այդ ծառայությունների որակի պատշաճ մակարդակ, ինչպես նաեւ նավթի եւ նավթամթերքների փոխադրման համակարգերի արդյունավետ գործունեություն եւ զարգացում ապահովող բնական մենաշնորհի սուբյեկտների շահերի հավասարակշռության պահպանում.

նավթի եւ նավթամթերքների փոխադրման ոլորտում բնական մենաշնորհի սուբյեկտների ծառայությունների սակագնի գոյացում՝ անդամ պետությունների օրենսդրությանը համապատասխան.

շուկայական հարաբերությունների եւ մրցակցության վրա հիմնված մեխանիզմների առաջնահերթ օգտագործում.

Միության՝ նավթի եւ նավթամթերքների ընդհանուր շուկաներում պահանջարկը եւ առաջարկը բնութագրող տեղեկությունների թափանցիկության բարձրացում:

Միության՝ նավթի եւ նավթամթերքների ընդհանուր շուկաների ձեւավորման նշված սկզբունքները չեն տարածվում անդրսահմանային խողովակաշարերի հարցերով նախկինում կնքված միջկառավարական համաձայնագրերի շրջանակներում առաջացող իրավահարաբերությունների վրա:

V. Միության՝ նավթի եւ նավթամթերքների ընդհանուր շուկաների սուբյեկտները

Միության՝ նավթի եւ նավթամթերքների ընդհանուր շուկաների սուբյեկտների կազմի մեջ են մտնում՝

Միության՝ նավթի եւ նավթամթերքների ընդհանուր շուկաների մասնակիցները.

Միության՝ նավթի եւ նավթամթերքների ընդհանուր շուկաների ենթակառուցվածքային կազմակերպությունները:

Միության՝ նավթի եւ նավթամթերքների ընդհանուր շուկաների ենթակառուցվածքային կազմակերպությունների կազմի մեջ են մտնում՝

անդամ պետությունների տարածքներում նավթի եւ նավթամթերքների փոխադրման համակարգերը, նավթապահեստարանները եւ պահեստային ենթակառուցվածքը տիրապետող իրավաբանական անձինք.

անդամ պետությունների՝ նավթի եւ նավթամթերքների փոխադրման համակարգերի օպերատորները.

նավթապահեստարանների եւ պահեստային ենթակառուցվածքի օպերատորները.

անդամ պետությունների՝ նավթի եւ նավթամթերքների փոխադրման համակարգերի օպերատորների ու նավթապահեստարանների եւ պահեստային ենթակառուցվածքի օպերատորների հետ փոխգործակցության միջոցով նավթի եւ նավթամթերքների բորսային առեւտրի իրականացման ժամանակ կնքված պայմանագրերի կատարումն ապահովող բորսային սակարկությունների օպերատորները.

անդամ պետությունների՝ նավթի եւ նավթամթերքների փոխադրման համակարգերի օպերատորների, նավթապահեստարանների եւ պահեստային ենթակառուցվածքի օպերատորների ու բորսային սակարկությունների օպերատորների փոխգործակցությունն ապահովող այլ կազմակերպություններ:

VI. Միության՝ նավթի եւ նավթամթերքների
ընդհանուր շուկաների գործունեությունը

Միության՝ նավթի եւ նավթամթերքների ընդհանուր շուկաների գործունեությունն ուղղված է Միության՝ նավթի եւ նավթամթերքների ընդհանուր շուկաների սուբյեկտների տնտեսական շահերի հավասարակշռության պահպանման ապահովմանը:

Միության՝ նավթի եւ նավթամթերքների ընդհանուր շուկաները գործում են Միության՝ նավթի եւ նավթամթերքների ընդհանուր շուկաները կարգավորող՝ Միության իրավունքի հիման վրա՝ հաշվի առնելով Միության՝ նավթի եւ նավթամթերքների ընդհանուր շուկաների ձեւավորման փուլերին համապատասխան սահմանվող առանձնահատկությունները:

Միության՝ նավթի եւ նավթամթերքների ընդհանուր շուկաների գործունեության շրջանակներում կիրականացվի գործունեություն հետեւյալ ուղղություններով՝

Միության՝ նավթի եւ նավթամթերքների ընդհանուր շուկաների մասնակիցների միջեւ նավթի եւ նավթամթերքների փոխադարձ առեւտուր՝

ըստ երկկողմ եւ այլ պայմանագրերի.

բորսային սակարկությունների միջոցով:

Բորսային սակարկությունների միջոցով նավթի եւ նավթամթերքների փոխադարձ առեւտուրն իրականացվում է Միության՝ նավթի եւ նավթամթերքների ընդհանուր շուկաների մասնակիցների կողմից առեւտրի էլեկտրոնային համակարգերում Միության՝ նավթի եւ նավթամթերքների ընդհանուր շուկաները կարգավորող ակտերին համապատասխան (այն դեպքերում, երբ Միության շրջանակներում օգտագործվում է միասնական առեւտրային հարթակ), եւ անդամ պետությունների օրենսդրությանը համապատասխան.

նավթի եւ նավթամթերքների տարացիկ փոխադրման եւ (կամ) նավթի ու նավթամթերքների փոխադրման ապահովում՝

անդամ պետությունների կողմից ներքին սպառման համար եւ (կամ) Միության տարածքից արտահանման համար մի անդամ պետության տարածքից մյուս անդամ պետության տարածքով տեղի ունեցող.

անդամ պետությունների կողմից ներքին սպառման համար եւ (կամ) Միության տարածքից արտահանման համար երրորդ պետությունների տարածքից անդամ պետության տարածքով տեղի ունեցող.

մի անդամ պետության տարածքում նավթի եւ նավթամթերքների արդյունահանման, փոխադրման, մատակարարման, վերամշակման եւ իրացման ոլորտում մյուս անդամ պետության տնտեսավարող սուբյեկտների կողմից գործունեության իրականացում (այդ թվում՝ համատեղ նախագծերի իրագործում).

նավթին եւ նավթամթերքներին առնչվող նորմերի եւ (կամ) ստանդարտների միասնականացման համար գործունեության իրականացում՝ հաշվի առնելով Միության՝ նավթի եւ նավթամթերքների ընդհանուր շուկաների սուբյեկտների տնտեսական շահերի հավասարակշռության պահպանումը:

VII. Նավթային ոլորտում միջազգային համագործակցության եւ միջպետական ենթակառուցվածքի զարգացումը

Անդամ պետությունների էներգետիկ անվտանգությանն աջակցելու եւ նավթի եւ նավթամթերքների համաշխարհային շուկաներում իրենց դիրքերն ամրապնդելու նպատակով անդամ պետությունները՝

կազմում են անդամ պետությունների ազգային շահերը հաշվի առնող՝ նավթի եւ նավթամթերքների տարանցիկ փոխադրման ոլորտում փաստաթղթերի մշակման մասով առաջարկներ.

նպաստում են նավթային ոլորտում խոշոր անդրսահմանային ներդրումային նախագծերի իրագործմանը.

աջակցում են անդամ պետությունների նավթային ճյուղի ավելի արդյունավետ դիրքավորմանը եւ նավթի արդյունահանումից մինչեւ նավթի եւ նավթամթերքների մշակում ու իրացում արժեքի ստեղծման գլոբալ շղթայի օգտագործմանը, երրորդ պետություններից անդամ պետությունների տարածքներով նավթի եւ նավթամթերքների տարանցիկ փոխադրման ծավալների մեծացմանը.

ձեւավորում են ենթակառուցվածքային, ֆինանսատնտեսական եւ տեխնիկատեխնոլոգիական պայմաններ՝ նավթի եւ նավթամթերքների միջազգային առեւտրում անդամ պետությունների տնտեսավարող սուբյեկտների մասնակցությունն ընդլայնելու համար:

VIII. Միության՝ նավթի եւ նավթամթերքների ընդհանուր շուկաների կարգավորումն ու գործունեության ապահովումը

Միության՝ նավթի եւ նավթամթերքների ընդհանուր շուկաների կարգավորումն իրականացվում է Միության իրավունքին ու անդամ պետությունների օրենսդրությանը համապատասխան եւ իր մեջ ներառում է՝

նավթի եւ նավթամթերքների փոխադրման ոլորտում բնական մենաշնորհի սուբյեկտների գործունեության կարգավորում. հակամենաշնորհային կարգավորում. մաքսասակագնային կարգավորում. հարկային կարգավորում.

ժամկետային շուկայի (բորսային եւ արտաբորսային) կարգավորում. տեխնիկական կարգավորում.

նավթի եւ նավթամթերքների բորսային սակարկությունների կարգավորում:

Միության՝ նավթի եւ նավթամթերքների ընդհանուր շուկաների ձեւավորման ու գործունեության նպատակով անդամ պետություններն ապահովում են անդամ պետությունների կարգավորման մարմինների եւ Միության՝ նավթի եւ նավթամթերքների ընդհանուր շուկաների սուբյեկտների փոխգործակցությունը:

Միության՝ նավթի եւ նավթամթերքների ընդհանուր շուկաների գործունեության ապահովման շրջանակներում իրականացվում են՝

Միության մարմինների ակտերի եւ անդամ պետությունների նորմատիվ իրավական ակտերի ընդունում կարգավորման նշված ոլորտներում.

անդամ պետությունների կողմից Միության՝ նավթի եւ նավթամթերքների ընդհանուր շուկաների ձեւավորման եւ գործունեության տեխնոլոգիական ու կարգավորիչ ապահովման մասով պետական քաղաքականության մշակում եւ իրագործում.

անդամ պետությունների նավթի եւ նավթամթերքների փոխադրման համակարգերի օպերատորների գործունեության համակարգում.

կարգավորման հատուկ միջպետական մարմինների համատեղ ծրագրերի իրագործման համակարգում.

Միության՝ նավթի եւ նավթամթերքների ընդհանուր շուկաների օժանդակ մարմինների ստեղծում եւ գործունեության ապահովում:

Միության՝ նավթի եւ նավթամթերքների ընդհանուր շուկաների գործունեության պայմաններում անդամ պետությունների՝ նավթի եւ նավթամթերքների փոխադրման համակարգերի օպերատորների փոխգործակցությունն իրականացվում է հետեւյալ ուղղություններով՝

նավթի եւ նավթամթերքների փոխադարձ առեւտրի եւ տարանցիկ փոխադրման շրջանակներում նավթի եւ նավթամթերքների միջպետական փոխադրումն իրականացնելու համար անհրաժեշտ տեխնոլոգիական տեղեկությունների տեղեկատվական փոխանակման կազմակերպում.

միջպետական խողովակաշարային համակարգերի թողունակության եւ աշխատանքի հուսալիության վրա ազդեցություն գործող նավթի եւ նավթամթերքների փոխադրման համակարգերի տարրերի վերանորոգման ժամանակացույցների մասին փոխադարձ տեղեկացում.

նավթի եւ նավթամթերքների փոխադրման համակարգերի զարգացման պլանների մասին փոխադարձ տեղեկացում՝ անդամ պետությունների զարգացման ծրագրերին համապատասխան:

Անդամ պետությունների՝ նավթի եւ նավթամթերքների փոխադրման համակարգերի օպերատորներն իրականացնում են անդամ պետությունների նավթի եւ նավթամթերքների փոխադրման համակարգերի օպերատիվ-կարգավարական կառավարում՝ անդամ պետությունների օրենսդրությանը համապատասխան:

Միության՝ նավթի եւ նավթամթերքների ընդհանուր շուկաներում բորսային սակարկությունների օպերատորների փոխգործակցությունն իրականացվում է հետեւյալ ուղղություններով՝

բորսային սակարկությունների միջոցով Միության՝ նավթի եւ նավթամթերքների ընդհանուր շուկաների մասնակիցների միջեւ նավթի եւ նավթամթերքների փոխադարձ առեւտուր.

Միության՝ նավթի եւ նավթամթերքների ընդհանուր շուկաների մասնակիցների միջեւ հաշվարկների ապահովում.

նավթի եւ նավթամթերքների մատակարարումն ապահովելու համար բորսային սակարկությունների միջոցով Միության՝ նավթի եւ նավթամթերքների ընդհանուր շուկաների մասնակիցների միջեւ նավթի եւ նավթամթերքների փոխադարձ առեւտրի իրականացման ժամանակ անդամ պետությունների՝ նավթի եւ նավթամթերքների փոխադրման համակարգերի օպերատորների եւ նավթապահեստարանների ու պահեստային ենթակառուցվածքների օպերատորների փոխգործակցություն:

IX. Միության՝ նավթի եւ նավթամթերքների ընդհանուր շուկաներում գնագոյացման մեխանիզմները

Միության՝ նավթի եւ նավթամթերքների ընդհանուր շուկաներում գնագոյացման մեխանիզմները ձեւավորվում են՝ հաշվի առնելով անդամ պետությունների շուկաներում առկա գնագոյացման մեխանիզմները եւ Միության՝ նավթի եւ նավթամթերքների ընդհանուր շուկաների ձեւավորման փուլերը:

Միության՝ նավթի եւ նավթամթերքների ընդհանուր շուկաներում գնագոյացումը ձեւավորվում է շուկայական մեխանիզմների եւ բարեխիղճ մրցակցության հիման վրա:

Բորսային սակարկությունների միջոցով գնագոյացումն իրականացվում է անդամ պետությունների լիազոր մարմինների կողմից հաստատված կանոններին համապատասխան:

Նավթի եւ նավթամթերքների փոխադրման համակարգերով նավթի եւ նավթամթերքների փոխադրման ծառայությունների սակագների կարգավորման ժամանակ անդամ պետություններն առաջնորդվում են «Նավթի եւ նավթամթերքների ընդհանուր շուկաների կազմակերպման, կառավարման, գործունեության եւ զարգացման կարգի մասին» արձանագրության 7-րդ կետով (Պայմանագրի 23-րդ հավելված), որով սահմանվում է, որ՝

նավթի եւ նավթամթերքների փոխադրման համակարգերով նավթի եւ նավթամթերքների փոխադրման ծառայությունների սակագները սահմանվում են անդամ պետությունների օրենսդրությանը համապատասխան.

նավթի եւ նավթամթերքների փոխադրման ծառայությունների սակագները սահմանվում են անդամ պետությունների տնտեսավարող սուբյեկտների համար այնպիսի մակարդակի վրա, որ չգերազանցեն այն անդամ պետության տնտեսավարող սուբյեկտների համար սահմանված սակագները, որի տարածքով իրականացվում է նավթի եւ նավթամթերքների փոխադրումը.

անդամ պետությունների տնտեսավարող սուբյեկտների համար նավթի եւ նավթամթերքների փոխադրման ծառայությունների սակագների սահմանումն այն անդամ պետության տնտեսավարող սուբյեկտների համար սահմանված սակագներից ցածր սակագներով, որի տարածքով իրականացվում է նավթի եւ նավթամթերքների փոխադրումը, անդամ պետությունների պարտավորությունը չէ։

X. Միության՝ նավթի եւ նավթամթերքների ընդհանուր շուկաների դիտանցումն ու տեղեկատվական ապահովումը

Միության՝ նավթի եւ նավթամթերքների ընդհանուր շուկաների դիտանցումը եւ տեղեկատվական ապահովումն իրագործվելու են Միության ինտեգրված տեղեկատվական համակարգի շրջանակներում, որը ստեղծվում է «Եվրասիական տնտեսական միության շրջանակներում տեղեկատվական հաղորդակցական տեխնոլոգիաների եւ տեղեկատվական փոխգործակցության մասին» արձանագրության 3-րդ կետին համապատասխան (Պայմանագրի 3-րդ հավելված):

Անդամ պետությունների՝ նավթի եւ նավթամթերքների փոխադրման համակարգերի օպերատորների միջեւ տեխնոլոգիական տեղեկատվության փոխանակումն իրականացվելու է դրանց միջեւ փոխադարձ պայմանավորվածությամբ՝ նավթի եւ նավթամթերքների անխափան միջպետական փոխադրումն ապահովելու համար անհրաժեշտ ծավալով:

Նախատեսվում է Միության ընդհանուր տեղեկատվական տարածքի ստեղծում, այդ թվում՝ Միության՝ նավթի եւ նավթամթերքների ֆինանսական շուկաների եւ ընդհանուր շուկաների գործունեության մասով համապատասխան տեղեկատվության փոխադարձ տրամադրում:

Նավթի եւ նավթամթերքների համաշխարհային շուկաներում գների դինամիկայի դիտանցման համար օգտագործվում են տեղեկատվության տարբեր աղբյուրներ:

Անդամ պետությունները ստեղծում են տեղեկատվության փոխանակման համակարգ՝ տրանսպորտի բոլոր տեսակներով նավթի եւ նավթամթերքների մատակարարումների, արտահանման ու ներմուծման մասին տվյալներ պարունակող մաքսային տեղեկատվության հիման վրա:

XI. Ներդրումներ

Անդամ պետություններն աջակցում են անդամ պետությունների տարածքներում նավթի եւ նավթամթերքների արդյունահանման, փոխադրման, մատակարարման, վերամշակման ու իրացման ոլորտներում ներդրումների ներգրավմանը՝ Միության նավթի եւ նավթամթերքների ընդհանուր շուկաների ձեւավորման ու զարգացման նպատակով:

Համատեղ գործունեության շրջանակներում անդամ պետություններն աջակցում են՝

Միության՝ նավթի եւ նավթամթերքների ընդհանուր շուկաներում բարենպաստ ներդրումային միջավայրի ստեղծմանը, փոխադարձ ներդրումների խրախուսմանն ու պաշտպանությանը.

տրանսպորտային ենթակառուցվածքի զարգացմանը:

XII. Միության՝ նավթի եւ նավթամթերքների ընդհանուր շուկաները կարգավորող ակտեր

Միության՝ նավթի եւ նավթամթերքների ընդհանուր շուկաները կարգավորող ակտերի համակարգի մաս են կազմում՝

Պայմանագիրը.

Միության շրջանակներում Միության՝ նավթի եւ նավթամթերքների ընդհանուր շուկաների ձեւավորման մասին, այդ թվում՝ նավթի եւ նավթամթերքների՝ անդամ պետությունների տարածքներում տեղակայված փոխադրման համակարգերի հասանելիության միասնական կանոններ պարունակող, Պայմանագրի 84-րդ հոդվածի 3-րդ կետին եւ 104-րդ հոդվածի 7-րդ կետին համապատասխան կնքվող միջազգային պայմանագիրը.

Միության՝ նավթի եւ նավթամթերքների ընդհանուր շուկաների սուբյեկտների գործունեությունը սահմանող եւ Պայմանագրի 84-րդ հոդվածի 2-րդ կետով եւ 104-րդ հոդվածի 6-րդ կետով նախատեսված՝ Միության՝ նավթի եւ նավթամթերքների ընդհանուր շուկաների ձեւավորման ծրագրին համապատասխան մշակվող Միության մարմինների ակտերը:

XIII. Միության՝ նավթի եւ նավթամթերքների ընդհանուր շուկաների կառավարումն ու դրանց գործունեության ապահովումը

Միության՝ նավթի եւ նավթամթերքների ընդհանուր շուկաների ձեւավորման եւ զարգացման շրջանակներում իրականացվում է Միության՝ նավթի եւ նավթամթերքների ընդհանուր շուկաների կառավարման եւ գործունեության ապահովման կառույցների եւ Միության՝ նավթի եւ նավթամթերքների ընդհանուր շուկաների սուբյեկտների փոխգործակցություն:

Միության՝ նավթի եւ նավթամթերքների ընդհանուր շուկաների կառավարման եւ գործունեության ապահովման կառույցների կազմի մեջ են մտնում՝

անդամ պետությունների՝ նավթի եւ նավթամթերքների շուկաների կարգավորման համար լիազորված պետական մարմինները.

Միության՝ նավթի եւ նավթամթերքների ընդհանուր շուկաների մարմինները (անդամ պետությունների պետական մարմինների ղեկավարների խորհուրդ, աշխատանքային խմբեր, հատուկ հանձնաժողովներ), որոնք կարող են ձեւավորվել անդամ պետությունների պետական մարմինների, Միության՝ նավթի եւ նավթամթերքների ընդհանուր շուկաների մասնակիցների եւ Միության՝ նավթի եւ նավթամթերքների ընդհանուր շուկաների ենթակառուցվածքային կազմակերպությունների փոխգործակցությունն ապահովելու համար:

Միության՝ նավթի եւ նավթամթերքների ընդհանուր շուկաների կառավարման ու գործունեության ապահովման կառույցների եւ Միության՝ նավթի եւ նավթամթերքների ընդհանուր շուկաների սուբյեկտների փոխգործակցությունն իր մեջ ներառում է՝

Միության՝ նավթի եւ նավթամթերքների ընդհանուր շուկաների զարգացման հարցերով համաձայնեցված առաջարկների մշակում.

Միության՝ նավթի եւ նավթամթերքների ընդհանուր շուկաների գործունեության դիտանցման կազմակերպում.

բորսային սակարկությունների միջոցով Միության՝ նավթի եւ նավթամթերքների ընդհանուր շուկաների մասնակիցների կողմից առեւտրային գործառնությունների իրականացման ժամանակ Միության՝ նավթի եւ նավթամթերքների ընդհանուր շուկաների գործունեությունն ապահովող տեղեկատվական համակարգերի, այդ թվում՝ էլեկտրոնային համակարգի գործունեություն եւ փոխգործակցություն:

XIV. Միության՝ նավթի եւ նավթամթերքների
ընդհանուր շուկաների ձեւավորման փուլերը

Պայմանագրի 84-րդ հոդվածին համապատասխան՝ անդամ պետություններն ապահովում են Միության՝ նավթի եւ նավթամթերքների ընդհանուր շուկաների ձեւավորումը հետեւյալ փուլերին համապատասխան՝

փուլ I (2016-2017 թվականներ)՝ Միության՝ նավթի եւ նավթամթերքների ընդհանուր շուկաների ձեւավորման ծրագրերի մշակումն ու հաստատումը.

փուլ II (2018-2023 թվականներ)՝ Միության՝ նավթի եւ նավթամթերքների ընդհանուր շուկաների ձեւավորման ծրագրի միջոցառումների իրականացում, անդամ պետությունների տարածքներում տեղակայված նավթի եւ նավթամթերքների փոխադրման համակարգերի հասանելիության միասնական կանոնների մշակումը.

փուլ III (2024 թվական)՝ Միության շրջանակներում Միության նավթի եւ նավթամթերքների ընդհանուր շուկաների ձեւավորման մասին, այդ թվում՝ նավթի եւ նավթամթերքների՝ անդամ պետությունների տարածքներում տեղակայված փոխադրման համակարգերի հասանելիության միասնական կանոններ պարունակող միջազգային պայմանագիրը կնքելը եւ ուժի մեջ մտնելը: